Pasilan aseman kulkureitit muuttuvat torstaina 17. lokakuuta, kun uusi asema ja sen yhteydessä sijaitseva kauppakeskus Tripla avautuvat. Samalla liikennevälineen vaihtaminen helpottuu. Pasila on HSL-alueen suurimpia ja tärkeimpiä vaihtopaikkoja.

Näin liikenne muuttuu 17.10.

Pasilan uusi asema avautuu matkustajille torstaina 17. lokakuuta kello 9, yhtä aikaa kauppakeskus Triplan kanssa. Se tarkoittaa muutoksia aseman kulkureitteihin ja parempia palveluita matkustajille. Uusi asema sijaitsee samassa paikassa kuin vanha Pasilan asema, ja yhteys Itä-Pasilaan, Ratapihantielle ja Pasilansillalle kulkee samaan tapaan kuin ennen vanhan aseman purkamista vuonna 2017.

Pasilan väliaikainen asema pysyy käytössä vielä torstaina 17.10., mutta se poistuu käytöstä torstain ja perjantain välisenä yönä. Sen jälkeen käytössä on vain Pasilan uusi asema. Aseman pohjoinen alikulkutunneli on käytössä aivan kuten tähänkin asti.

Pasilan joukkoliikenneterminaali – siis Pasilan aseman edustalla Pasilansillalla sijaitsevat bussi- ja ratikkapysäkit – otetaan käyttöön aamuyöllä torstaina 17. lokakuuta. Kaikki Pasilansiltaa kulkevat linjat (ratikka 7, runkolinjabussit 500 ja 510, bussit 23, 50, 59, 506 ja 518) alkavat pysähtyä uusilla pysäkeillä. Ainoa poikkeus on linja 23 Rautatientorin suuntaan – se pysähtyy Ratapihantiellä sijaitsevalla Pasilansillan pysäkillä.

Ratapihantiellä aseman vieressä raitiovaunu 9 sekä bussit 69, 506, 662 ja 848 pysähtyvät aivan kuten ennenkin.

Näin liikenne muuttuu 21.10.

Pasilan liikenteen muutos täydentyy maanantaina 21. lokakuuta.

Pasilan aseman raide 11 otetaan käyttöön, ja A-junat Leppävaaraan sekä P-junat Myyrmäen kautta Lentoasemalle siirtyvät kulkemaan sieltä.

Muutoin aseman kulkureitteihin ei tule muutoksia, mutta bussi- ja raitiovaunulinjoilla tapahtuu joitain pysäkki- ja reittimuutoksia.

Runkolinjabussit 500 ja 510 siirtyvät omalle reitilleen kulkemaan Aleksis Kiven kadun kautta. Näin Pasilan asemalta muodostuu tiivis, ruuhka-aikaan kolmen minuutin välein kulkeva yhteys Alppilan ja Aleksis Kiven kadun kautta Itäväylälle ja edelleen Herttoniemeen tai Itäkeskukseen.

Bussit 50 ja 59 kulkevat edelleen nykyistä reittiään Itä-Pasilan läpi Teollisuuskadulle ja edelleen päätepysäkilleen Sompasaareen.

Raitiovaunujen 2 ja 7 päätepysäkki siirtyy Pasilan aseman joukkoliikenneterminaalille. Vaihtoyhteydet Pasilan asemalta Länsi-Pasilaan, Nordenskiöldinkadulle ja Töölöön paranevat huomattavasti.

Itä-Pasilan Asemapäällikönkadulla sijaitsevat bussi- ja ratikkapysäkit idän suuntaan (ratikat 7 ja 9, bussit 50, 59, 518) poistuvat käytöstä. Ratamestarinkadulla sijaitseva idän suunnan pysäkki Asemapäällikönkatu (H0662) palaa linjojen 9, 50, 59 ja 518 käyttöön. Lännen suuntaan bussit 50, 59 ja 518 pysähtyvät Asemapäällikönkadulla Junailijankujan pysäkillä.

Kartat 21.10. alkaen

Saat avattua suuremman kartan uudelle välilehdelle klikkaamalla sitä!

Pasilan aseman lähialuekartta, johon on merkitty asemalta kulkevat bussit ja raitiovaunut lähtöpysäkkeineen 21.10.2019 tilanteen mukaisesti.

HSL:n runkolinjasto muuttuu hieman 21.10.2019, kun runkolinjabussit 500 ja 510 alkavat kulkea Pasilan aseman ja Kalasataman metroaseman välisen osuuden Aleksis Kiven kadun kautta.

Raitiovaunujen 2 ja 7 päätepysäkki siirtyy Länsi-Pasilasta Pasilan asemalle 21.10.2019. Samalla ratikkayhteydet Pasilan aseman ja Länsi-Pasilan, Nordenskiöldinkadun ja Töölön välillä paranevat.